Document ID: 32005D0863

ODLOČBA KOMISIJE
z dne 2. decembra 2005
o določitvi finančne pomoči Skupnosti za izdatke, namenjene izkoreninjenju klasične prašičje kuge v Španiji konec leta 2001 in v letu 2002
(notificirano pod dokumentarno številko K(2005) 4627)
(Besedilo v španskem jeziku je edino verodostojno)
(2005/863/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1), in zlasti člena 3(3) Odločbe,
ob upoštevanju naslednjega:
(1)
V Španiji so se konec leta 2001 in v letu 2002 pojavila žarišča klasične prašičje kuge. Pojav te bolezni je predstavljal resno nevarnost za stalež živine v Skupnosti.
(2)
Da se prepreči širjenje epizootije in prispeva k izkoreninjenju bolezni v najkrajšem možnem času, mora Skupnost finančno prispevati k upravičenim izdatkom države članice zaradi izrednih ukrepov, sprejetih v boju proti tej bolezni, v skladu s pogoji iz Odločbe 90/424/EGS.
(3)
V skladu z Odločbo Komisije 2003/494/ES z dne 3. julija 2003 o finančni pomoči Skupnosti v okviru izkoreninjenja klasične prašičje kuge v Španiji konec leta 2001 in v letu 2002 (2) je bila Španiji dodeljena finančna pomoč za izdatke, nastale v okviru izrednih ukrepov, ki so bili konec leta 2001 in v letu 2002 izvedeni v boju proti klasični prašičji kugi.
(4)
V skladu z navedeno odločbo je bil dodeljen prvi obrok pomoči v višini 6 000 000 EUR.
(5)
V skladu z isto odločbo mora biti preostanek finančne pomoči Skupnosti osnovan na zahtevku, ki ga Španija predloži 1. avgusta 2003, podrobnih dokumentih, ki potrjujejo številke iz zahtevka, in rezultatih nadzora na kraju samem, ki ga opravi Komisija.
(6)
Ob upoštevanju navedenega je treba sedaj določiti celotni znesek finančne pomoči Skupnosti za izdatke, namenjene izkoreninjenju klasične prašičje kuge v Španiji konec leta 2001 in v letu 2002.
(7)
Na podlagi rezultatov nadzora, ki ga je opravila Komisija glede spoštovanja veterinarskih pravil Skupnosti in pogojev, ki jih je treba izpolnjevati za upravičenost do finančne pomoči Skupnosti, vseh predloženih izdatkov ni mogoče šteti za upravičene.
(8)
O ugotovitvah Komisije in načinu izračuna upravičenih izdatkov so bili španski organi uradno obveščeni v pismu z dne 14. septembra 2005.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Skupni znesek finančne pomoči Skupnosti za izdatke, nastale v okviru izkoreninjenja klasične prašičje kuge v Španiji konec leta 2001 in v letu 2002, v skladu z Odločbo 2003/494/ES, znaša 6 784 124,44 EUR.
Ker je bil prvi obrok v višini 6 000 000 EUR v skladu z Odločbo 2003/494/ES že plačan, se Španiji izplača preostanek v višini 784 124,44 EUR.
Člen 2
Ta odločba je naslovljena na Kraljevino Španijo.
V Bruslju, 2. decembra 2005

Labels: 18
19
5
6